Omnibus presentes litteras inspecturis G... cantor Bituricensis et magister Sanctius, archidiaconus de Sancero, Bituricensis diocesis, salutem in domino. Noveritis nos litteras nobilis viri Guidonis, quondam comitis Nivernensis, integras et absque ulla rasura vel cancellatione, sigillo predicti comitis et sigillis bone memorie Guillelmi quondam Autissiodorensi et Bernardi quondam Nivernensis episcoporum sigillatas, verbo ad verbum inspexisse et diligenter legisse sub hac forma: Sciant presentes et posteri quod ego Guido, comes Nivernensis, per manum Guillelmi Autissiodorensis et Bernardi Nivernensis episcoporum, emendam ecclesie sancti Satyri et Godefrido ejusdem loci abbati sexaginta librarum Silviniacensis monete pro quodam forisfacto quod homines mei injuste fecerunt in villa que dicitur Meva; promisi etiam et concessi G. abbati et predicte ecclesie conventui, quod neque ego neque heres meus sive aliquis ex meis in villa de Meva et ejusdem ville potestate de cetero quicquid forisfaciat; et tempore pacis et tempore guerre, et a me et a meis predicta villa quieta et secura deinceps permaneat. Quod si de predicta villa michi aut meis aliquis foris-fecerit, abbas sancti Satyri super hoc amicabiliter convenietur et per dies et terminos super hoc acceptos ipsi abbati emendare licebit ubi debuerit et quod debuerit. Si autem commonitus emendare id recusaverit ego me convertam ad hoc quod debuero. Quod ut ratum et inconcussum permaneat et ne quis de meis in villa sepedicta et ejus potestate de cetero malefacte presumat, pactionem istam presentis scripti patrocinio munivi et sigilli mei impressione roboravi. Hec laudavit et tenere fideliter promisit Matilda uxor mea, et Regnaudus frater meus fiduciavit. Ad majoris etiam robur auctoritatis rogavi domnum Guillelmum Autissiodorensem et domnum Bernardum Nivernensem episcopos, in quorum manu facta est hec pactio quod huic carte mee sigilla sua apponerent. Hujus rei testes sunt: Comitissa Matildis, Guillelmus de Barris, Stephanus de Petra pertusa, Gibaudus de sancto Verano, Gilo de Torneello, Petrus de Curchun, Gaufridus abbas de Rochiis, Archembaudus prior sancti Eusebii, Tebaudus decanus Nivernensis, Gaufridus de Chancelio canonicus Autissiodorensis, Thomas notarius. Actum est hoc apud Clamiciacum, anno Verbi incarnati millesimo centesimo septuagesimo tertio, quarto nonas aprilis feria secunda ejusdem mensis. Nos vero in hujus rei certitudinem pleniorem presenti scripto sigilla nostra duximus apponenda. Anno Domini millesimo ducentesimo quinquagesimo, mense junio.